Багъ Алий и текIуэныгъэ дахэ
Щэбэт кIуам Краснодар щекIуэкIащ хабзэ пыухыкIа зимыIэ зэзауэхэмкIэ АСВ-89 зэпеуэм хыхьэ зэIущIэ. Зи хьэлъагъыр нэхъ псынщIэ дыдэхэм я деж «дыщэ бгырыпхыр» абы къыщихьащ ди лъахэгъу Багъ Алий.
ФокIадэм и 8-м и пщэдджыжьым адыгэ ныпхэр ящхьэщыту Налшык дэкIри, автомашини 150-м щIигъум Краснодар яунэтIащ. Пщыхьэщхьэм щIэзыдзэну зэхьэзэхуэм ахэр щыдэщIыну я мурадт Урысей Федерацэм грэпплингым-кIэ плIэнейрэ и чемпион, джиу-джитсумкIэ дунейм тIэунейрэ щытекIуа, грэпплингымкIэ дунейпсо джэгухэм бжьыпэр щызыубыда Багъ Алий. Абы и хьэрхуэрэгъут АСВ-м и иужьрей зэпеуитIым я чемпион шэшэн щIалэ Абдулвахабов Абул-Азиз.
Зэхьэзэхуэр щекIуэкI пэшым щIэзу кърихьэлIахэм трагъэгушхуэ Багъ Алий зэзауэр хуабжьу жыджэру къыщIидзащ. Абы и хьэрхуэрэгъур утыкум ириукIыхь зэпытт. Псом хуэмыдэу Абдулвахабовым удын хьэлъэхэр игъэвырт ираудауэ лъэгум къыщихутам и деж. Адыгэ щIалэр тIэунейрэ текIуэныгъэ пасэм пэгъунэгъуащ, арщхьэкIэ зыщагъэпсэхун хуей лъэхъэнэр къэсурэ зэIущIэр къызэтрагъэувыIащ.
АСВ-м и чемпионми и «дыщэ бгырыпхыр» тыншу итынутэкъым. ЗэфIэкI лъагэ зэриIэр абыи къызыкъуихащ икIи Багъыр мызэ-мытIэу хигъэзыхьащ.
ЗэIущIэм и кIэухыр ди лъахэгъум нэхъ къехъулIащ. Аращ судьяхэм абы текIуэныгъэр хуагъэфащэу чемпионыгъэр щIыIэрагъэхьар.
Краснодар щекIуэкIа зэхьэзэхуэм дыщигъэгуфIащ Къэбэрдей-Балъкъэрым и щIыхьыр зыхъумэ нэгъуэщI зы щIалэми. Туменов Альберт абы щыхигъэщIащ Бразилием къикIа Родригес Сирэ.
Хьэтау Ислъам.
